钦定古今图书集成/明伦汇编/宫闱典/第071卷 > 《册郢王为皇太子文》同前
## 钦定古今图书集成/明伦汇编/宫闱典/第071卷 > 《册郢王为皇太子文》同前

维开元三年岁次乙卯，正月甲申朔四日丁亥，皇帝
若曰：“於戏！《书》不云乎：‘一人元良，万方以贞’。”《易》不云乎：
“黄离元吉，得中道也。”将以守监，从抚，主器承祧，执经
陈东序之容，端冕见南郊之礼。本枝百代，宜哉福祉。
咨尔郢王嗣谦，忠肃恭懿，元亨利贞，遵在镐之惠慈，
禀生谯之祥应，学能知道，孝乃因心。书及春卿，悬知
“早秀。言穷淑誉，远愧生知。当试象之年，备成人之敏。
九元有命，百姓与能。正位少阳，钦惟大典。是用命尔
为皇太子。其尚靖恭尔位，聿修厥德。《诗》《书》《礼》《乐》，敦说
为本。父子君臣，威仪罔忒。寝门问竖，必视寒暄；望苑
招贤，用资端直。使三灵合契，四海系心。延我累圣之
业，积尔重辉之庆。必敬必戒，无怠无荒”，“往惟钦哉”，可
不慎欤！